PAULOꞌ TIMOTEOꞌNI GIZE-DINEꞌ LUHUVO NITEꞌ NABA 1
Pauloꞌ Timoteoꞌnimuꞌ Luhuvo Niteꞌ Setaꞌ Gize-dingumuꞌ Gomuꞌ Gataaꞌ Gamazi
Mene luhuvo niteꞌ setaꞌ nene aposoloꞌ Pauloꞌ gizineꞌ ve. Aꞌmine Pauloꞌ monovoꞌvemuꞌ nene Aposoloꞌ bukuuꞌ nene gatelesane. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Idoꞌ Pauloꞌ luhuvo niteꞌ setaꞌ mene gizineꞌ nene eiꞌ hize eleꞌ o-daaꞌ ive Timoteoꞌni nene gize-dineꞌ ve.
Timoteoꞌ nene Loma vete gizebo aniꞌ polovinisi Asia ve languꞌ Lisitila tauniutiꞌ ve minineꞌ. Timoteoꞌ meleho nene Izesuꞌ evenele minamive nGiliki veutiꞌ minineꞌza izeleho nene Zuda veneꞌ minineꞌ ve. Timoteoꞌ aza izipe ngomoloꞌ ha neivo izelehosi idoꞌ eleni izelehosi ingine monoꞌ godolo liteheꞌmo lokineꞌ gamazi mukiꞌ nene apizi imasineꞌ. Lisitila ebekuko Pauloꞌ aza ganaꞌ apiꞌ ogo vo Izesuꞌ gamaziꞌve lamineꞌ eveneꞌ lo-ngimineꞌ gameneuꞌ nene Timoteoki izelehoi ingine Izesuꞌ evenele zuho liliꞌ asineꞌ noloseive. Pauloꞌ aza Lisitila ebekuꞌ gohi vo ninge-ngedo tineꞌ molo volosa inguꞌ nene eiꞌ hize eleꞌ i-daaꞌ aveutiꞌ ve minelive lo Timoteoꞌni eleꞌmizo vineꞌ. Aꞌminemuꞌ nene Aposolo 16 neuꞌ nene gatelesane. Nelotiꞌ Timoteoꞌ aza Paulokisi makaꞌ monoꞌ Izesuꞌ gamaziꞌve lamineꞌ eveneꞌ lo-ngemaaꞌ gonoꞌveuꞌ nene hize eleꞌ o-dineꞌ. Idoꞌ Pauloꞌ aza luhuvo niteꞌ linge ma hulinguꞌ nene Timoteokisi nohulisive lo gizineꞌ. Adoꞌ Tesalonika aleveliti luhuvo niteꞌ naba vanu naba tu neukisi idoꞌ Kolidi aleveti luhuvo niteꞌ naba tu neukisi idoꞌ Hilipi aleveti luhuvo nitekukisi idoꞌ Kolosa aleveti luhuvo nitekukisi idoꞌ Hilemoniꞌni luhuvo nitekukisi nene Timoteokisi nohulusive lo gizineꞌ ve. Idoꞌ Pauloꞌ aza Izesuꞌ evenele zuho Loma ebekuꞌ minaniꞌ luhuvo gize-ngidineꞌ lumola nene Timoteoꞌ aza aꞌmine alevemuꞌ ngopoꞌni lineꞌ. Hebilaioꞌ aleve luhuvo niteꞌ gizo hulo-ngidive neꞌmo aꞌmine luhuvo niteꞌve neꞌmi lumula nene tiꞌ lo lo neive: Timoteoꞌni nene nalaꞌ numunguꞌ miningutiꞌ imisele hulikeve. Neꞌmine lineꞌ nenako nemuꞌ nene laza tiꞌ lo gele none: Timoteoꞌ aza Izesuꞌ gamaziꞌve lamineꞌ lo sotoꞌ ogaꞌ ingumuꞌ nalaꞌ numunguꞌ huli-dikevo minineꞌ ve lo gele none. Idoꞌ neꞌmine i-daniꞌ nene gamene hamoꞌ i-dave lo gele noneꞌza gohi neꞌmine i-dahe i-damahe nemuꞌ ma gelamune. Loma vete Pauloꞌni bili hilikevo nelotiꞌ alingeꞌ Timoteoꞌ aza nadiꞌ ogo minihe nemuꞌ monoꞌ godolouꞌ ma gizi li-limamave. Gizi li-limamaha gozopoꞌ akaꞌmilatiꞌ liꞌmi aniꞌ gamazi ma tiꞌ lo neineꞌ ma neive: Timoteoꞌ aza Eheso ebekuꞌ mino Izesuꞌ evenele zuho aꞌmida minaniꞌ nene gizebo o-ngedo neivo kilisimasi mukiꞌ ogo vavo alingeꞌ nene Loma veti gizebo ve naba gulive Domitianiꞌ aza Izesuꞌ evenele zuho nene do osuꞌ lo-ngedelesa goboni molo-ngedaaꞌ ineꞌ gameneuꞌ nene eiꞌ Timoteoꞌnisi bili hilaniꞌ ve laniꞌ.
Lukaꞌ aza aposoloꞌ buku gize osuꞌ lineꞌ gamenela nene Pauloꞌ aza Loma ebekuꞌ nalaꞌ numunguꞌ kilisimasi sitaꞌ mino nelotiꞌ alingeꞌ nesi ha minineꞌ. Ne neineꞌza gozopoꞌ akaꞌmilatiꞌ liꞌmi aniꞌ gamazi ma tiꞌ lo neineꞌ ma neive: Nalaꞌ numungutiꞌ huli heta i-daniꞌza gohi mono Izesuꞌ gamaziꞌve lamineꞌ nene eveneꞌ lo-ngemo mo hota gehepeve minineꞌ misubo Sipeni nelasi vo lo-ngimineꞌ ve. Nelotiꞌ gamene haꞌna minamivo Loma ve nete nalaꞌ numunguꞌ gohi di huli-daniꞌ. Neꞌmine igi goniꞌ i-di luvono giti hulaniꞌ. Neꞌmine li liꞌmi aniꞌ gamazi nene eveneꞌ mukiꞌ mo laminetoꞌ neive li gili eleꞌvoleꞌ igaꞌ nave. Monoꞌ godolouꞌ minineꞌ gamaziꞌmi monovo gilaaꞌ ave mukiꞌ nene tiꞌ li gilaaꞌ nave. Pauloꞌ aza Timoteoꞌni luhuvo niteꞌ naba vanu gize-didotiꞌ nene gamene haꞌna ogo vamivo Loma vete nalaꞌ numunguꞌ huli-dikevo gamene setaꞌ ineꞌ ve li gilaaꞌ nave. Idoꞌ tiꞌ li gilaaꞌ nave: Idoꞌ aꞌmine nalaꞌ numunguꞌ mino Timoteoꞌni luhuvo niteꞌ naba tu gize-didotiꞌ nene gamene haꞌna ogo vamivo Loma ve nete bili hilaniꞌ ve li gilaaꞌ nave.
Idoꞌ Pauloꞌ aza Timoteoꞌni luhuvo niteꞌve naba vanu gize-dineꞌ gamenela nene Timoteoꞌ aza Eheso ebekuꞌ mino Izesuꞌ evenele zuho aꞌminguꞌ minaniꞌ nene gizebo o-ngedo minineꞌ ve. Pauloꞌ aza Timoteoꞌ Eheso ebekuko neida nene mo alosuvoniꞌza geto ma amoloniꞌ nene monoꞌ muliseuꞌ igi mili minilizaniꞌ monovomuꞌ nene gele mineline lo luhuvo niteꞌ mene nogize-giduve lo Timoteoꞌni gize-dineꞌ. Aꞌmine luhuvo niteꞌ nene eveneꞌ malite soza monoꞌ laaꞌ naniꞌ nene doꞌmo lemelineꞌ monovomuꞌ nene lo-imineꞌ. Adoꞌ veneꞌ daaꞌ veloꞌ vaaꞌ nene ami mini nosoꞌ niteꞌ mamuꞌ malise ilizave li laaꞌ aniꞌ gamazi doꞌmo lemelineꞌ monovomuꞌ nene lo-imineꞌ. Idoꞌ vemohoꞌ monoꞌ muliseuꞌ Oꞌmosola lilizaniꞌ nadi lilizahe idoꞌ veneꞌ nene okoꞌnidoꞌ initeꞌ di guni izilizaniꞌ monovomuꞌ lo-emo veneꞌ ingine vemoholiti gizebo veꞌine liliꞌ amilizave lo lo-imineꞌ. Idoꞌ monoꞌ muliseloꞌ gizebo ilingumuꞌ naniꞌmine ve di oti-dilizahe nemukisi lo-dineꞌ. Idoꞌ Kilisitoꞌ gonouꞌ ve lamineꞌ minelingumuꞌ ogo molo ilineꞌ monovomukisi lo-imineꞌ. Idoꞌ aꞌmida Izesuꞌ evenele zuho nizaniꞌ nete eiꞌ Timoteoꞌ ogo molo ilidotikisi idoꞌ gamazi lilidotikisi monovo lamineꞌ ningi dalizangumuꞌ nene lo-imineꞌ. Adoꞌ lulo eveneꞌ ngemo nasahiliꞌ o-ngedovoꞌ minilive idoꞌ gele eleꞌvoleꞌve nene minivo lihime monovolotiꞌ mine olovoꞌ ilive lo lo-imineꞌ. Idoꞌ eiꞌ gizeboꞌveuꞌ minave nene monoꞌ godoloutiꞌ gamazi gato lo-ngemo monoꞌ apize ngemaaꞌ monovo nene hulamo gamene gamene o-ngedelive lo lo-imineꞌ. Idoꞌ eveneꞌ ato atoꞌ adoꞌ veneꞌ nizahe vemohoꞌ nizahe ozoho nizahe eiꞌ gidini gosoꞌve nizahe nene eiꞌ o-ngemelineꞌ monovomuꞌ lo-imineꞌ. Idoꞌ veneꞌ gevonoꞌ minangutiꞌ mala nene monoꞌ muliseꞌmo mine lamineꞌ ilizangumuꞌ nene hize eleꞌ o-ngedo idoꞌ mala nene hize eleꞌ o-ngedamilive lo izeꞌ molo-ngedaaꞌ ilineꞌ monovomuꞌ lo-imineꞌ. Monoꞌ muliseloꞌ gizebo ve meni ngimilizaniꞌ monovomuꞌ lo-dineꞌ. Gonouꞌ ve ingine gizebo veꞌine nene gono di lamineꞌ igi di-ngidilizave. Idoꞌ aꞌmine gizebo veꞌine Izesuꞌ evenele zuho nizavo ma nene gono di lamineꞌ i-ngidilizaniꞌ nene initeꞌ naba neive lineꞌ. Idoꞌ heneni ve ingine engiꞌ okoꞌine di dizami asi muluꞌninguꞌ geni amivo mini ingine di minaniꞌ initekutiꞌ nene eveneꞌ masi hize eleꞌ i-ngidilizave lo lo-ngemelive lineꞌ. Idoꞌ Oꞌmosoꞌmi monovomuꞌ gamazi sunoꞌ o neineꞌ nene laꞌlisetevoꞌ gele none li laaꞌ avete aꞌminemuꞌ amuzo mili gihileꞌve nomineꞌ getipe gamazi laaꞌ nanguꞌ nene Timoteoꞌ vo lamilive lo gohi lo gala ogo luhuvo niteꞌve noꞌnohoꞌ gamazitunuꞌ gize osuꞌ lineꞌ.
Pauloꞌ aza Timoteoꞌni luhuvo niteꞌve naba tu gize-dineꞌ nene Loma ebekuꞌ nalaꞌ numunguꞌ mino lasi goniꞌve gililizangumuꞌ gizebo ogo mino aꞌmine luhuvo niteꞌ nene gize-dineꞌ ve. Aꞌmine luhuvo nitekuꞌ nene Timoteoꞌni gala do tiꞌ lo lineꞌ: Gaza Izesuꞌ gamaziꞌve lamineꞌ do mineliningumuꞌ goboni mili-gidi minilisaha neꞌmine ilizangukisi nene hulamo ha do giliꞌ lo do minezo lo lo-dineꞌ. Idoꞌ aꞌmine apize ngimuvoniꞌ gamazi nene eveneꞌ ma apize ngemanivo inginesi eveneꞌ gohi ma vi apize ngimilizave lo lo-imineꞌ. Neꞌmine gono amuzo molo dalive lo lo-imineꞌ. Neꞌmine lo aza Izesuꞌ gamaziꞌve lamineꞌ lo-ngemaaꞌ ingutiꞌ gamazi linge ma naba miningumuꞌ nene gohi lo gala ineꞌ. Neꞌmine lo idoꞌ aꞌmine Izesuꞌ gamaziꞌve lamineꞌ nene eveneꞌ lo-ngimingumuꞌ nalaꞌ numunguꞌ huli-dikevo minineꞌ monovomukisi lo-imineꞌ. Oꞌmosoꞌmo eiꞌ ve lo do kegesekineꞌ evenele nene lukuvo nalizave losa aꞌmine mulumo geniuꞌ nene nouve lo lineꞌ. Idoꞌ aꞌmine lineꞌ initeꞌ mukikumuꞌ nene Izesuꞌ evenele zuho lo gaꞌine ilive lo Pauloꞌ Timoteoꞌni lo-emo idoꞌ mono gamaziliꞌmi monovomuꞌ lolize gamazi lamilizave lo lo-ngedelive lineꞌ. Neꞌmine lolize gamazi golosouꞌ nene Timoteokisi aza lamilive lo lo-dineꞌ. Initeꞌ goloso daatoꞌ nene mine olovoꞌ o mino monovo lisihekovoꞌ ogo gele eleꞌvolekovoꞌ ogo mino lulo eveneꞌ ngemo hongu nasahilikuꞌ minelive lo lo-dineꞌ. Idoꞌ Timoteoꞌni hungoꞌ emo tiꞌ lo lineꞌ: Geꞌnebe gamene goloso adoꞌ Izesuꞌ gamaziꞌve lamineꞌ lilizadoꞌ gili dalisa gilami monovo goloso ato atotoꞌ nene eꞌmetilizaniꞌ gamene ma aloseive lineꞌ. Asiꞌve Pauloꞌ ogaꞌ ineꞌ neꞌmine ogo Izesuꞌ gamaziꞌve lamineꞌ lo sotoꞌ ogaꞌ gonoꞌve nene amuzo molo dozo lo-dineꞌ.
Neꞌmine lo nibili hililizaniꞌ gamene nene mo avitoꞌ ogave lo lo-emo idoꞌ hize eleꞌ i-nidaaꞌ ave linge mukiꞌ nene huli-nidi ebeꞌ ato atota vikevo Lukakisivoꞌ mela nosive lo lo-emo idoꞌ gonitoꞌ otuvodokisi nene eveneꞌ hamolitesi neniꞌ gamaziꞌneloꞌ hize eleꞌ i-nidamavo minuvoniꞌ ve. Nemuꞌ gaza geto ano lo lo-dineꞌ. Neꞌmine lo Oꞌmosoꞌmo hize eleꞌ o-dingumuꞌ nene opoꞌni lo aꞌmida sotoꞌ ineꞌ initeꞌ linge mamuꞌ lo-emo Timoteoꞌnisi eveneꞌ linge mamukisi meseꞌ aseka lo-ngedo luhuvo niteꞌve nene noꞌnohoꞌ gamazitunuꞌ gize osuꞌ lineꞌ.
1
Pauloꞌ Luhuvo Niteꞌ Apizo Gizaaꞌ Gamazi Gizosa Timoteoꞌni Noꞌnohoꞌ Gamazi Gize-dineꞌ
1 Do luꞌ izaaꞌ ive Oꞌmososi idoꞌ leleꞌmize lamineꞌ ilive ne neive lo gele medele minaaꞌ unive Izesuꞌ Kilisitokisi engiꞌ nene Izesuꞌ Kilisitoꞌ aposolo loloꞌ iline li lasidoꞌ loloꞌ uve neniꞌ Pauloꞌ luhuvo niteꞌ meve nene 2 gaza monokuꞌ neniꞌ gipeꞌne gihile loloꞌ ogo minanive geiꞌ Timoteoꞌni nene nogize-giduve. Neꞌmine ogosa meteho Oꞌmosolatiꞌ idoꞌ Guvetesi ve Izesuꞌ Kilisitodatiꞌ nasahilikisi idoꞌ mulumote ningaaꞌ monovosi idoꞌ hongu lo lamino minaaꞌ monovo nesi nene lehizi-gidikesivo geitoꞌ minivoo losa noluve.
Eveneꞌ Soza Saza Gamazi Apizi nGimaaꞌ Naniꞌ Nene Alamilizangumuꞌ Lo-ngedelive Lo Pauloꞌ Timoteoꞌni Lo-imineꞌ Gamazi
3 Naza gomuꞌ Makedonia misubouko volosa noogo tiꞌ lo lo-gimuvoniꞌ maloꞌ nene eꞌmeto ozo: Adoꞌ Eheso numuno ebekuꞌ hazavoꞌ mino eveneꞌ malite monoꞌ atoliꞌmine ma apizi eveneꞌ li-ngimaaꞌ naniꞌ nene oꞌve lo-ngedosa 4 avoꞌningine di naba i-ngidi guliveꞌine likaꞌ likaꞌ igi laaꞌ naniꞌ gamazi adoꞌ ngeli li pili osuꞌ lamilizadoꞌ o minineꞌ gamazi nehe idoꞌ gihileꞌve nomineꞌ gamazi gaꞌningutiꞌ gili laniꞌ gamazi nehe neꞌmine gamazimuꞌ nene gaꞌine giliviꞌ giliviꞌ amilizaze. Lo-ngedezo. Aꞌmine giliviꞌ giliviꞌ igi minaaꞌ naaniꞌ gamaziꞌmi monovomuꞌ viseꞌ igi gohi li voleloꞌ meloꞌ ikaꞌ ikaꞌ avo neꞌmo nene maduꞌine do lihiteheꞌ o-ngedosa aꞌmine gamazi neꞌmo Oꞌmosoꞌmo lulouꞌ gele neineꞌ akaloꞌ nene ma ngeleꞌmize molosaꞌmive. Asi Oꞌmosoloꞌ gele medele minaaꞌ neꞌmovoꞌ nene aꞌmine akaloꞌ leleꞌmize molaaꞌ neive. 5 Idoꞌ gaza neꞌmine lo-ngedeline noluvoniꞌ nene ingine aꞌmidoꞌ eꞌmetisa luꞌninguꞌ goloso monovosi nomivo mini gaꞌninguꞌ engiꞌ monovoꞌinemuꞌ izeꞌ mili gilikevo laminekovoꞌ minaaꞌ ive mini apa niteꞌ ami Oꞌmosomuꞌ gili eleꞌvoleꞌ gehepeve igi minilizadiꞌmovoꞌ luꞌine ngemaaꞌ monovo nene engita sotoꞌ ogo minelive losa luvoniꞌ ve. 6 Neꞌmine ilizangumuꞌ nene noluvoniꞌza eveneꞌ linge ma nene mo aꞌmine aka lamineꞌ nene huli zovoꞌ izisa gihileꞌve nomineꞌ gamazivoꞌ li voleloꞌ meloꞌ igaꞌ nave. 7 Ingine nene Oꞌmosoꞌmi louꞌ gamazi apizi ngimaaꞌ ave liliꞌ ilisa gilaniꞌza ingine aꞌminemuꞌ laaꞌ naaniꞌ gamaziꞌmi monovo nesi idoꞌ aꞌmine liviꞌ kiseliviꞌ igi laniꞌ initeliti monovo nesi nene mo ma gili hehe lisaꞌmave.
8 Oꞌmosoꞌmi louꞌ gamazi nene laza ladeni amo gonoꞌveloꞌ gehepeve do molo oloneꞌ nene mo initeꞌ lamineꞌ gehepeve mineleseive. 9 Ee, aꞌmine louꞌ gamazi neve nene eveneꞌ lisiheꞌ i minavemuꞌ nomive. Asi eveneꞌ ma louꞌ gamaziloꞌ eꞌmetamaaꞌ ave gizengizeloꞌ ve nizahe idoꞌ Oꞌmosomuꞌ ngehelele izamaaꞌ ive lihimeloꞌ ve nizahe nemukisi idoꞌ monovo lisiheꞌ laminetoꞌ eꞌmetami monoꞌine nomineꞌ minave nizahe idoꞌ meꞌningine izeꞌningine ngibili hilaaꞌ idoꞌ eveneꞌ ngibili hulaaꞌ ave nizahe nemukisi idoꞌ 10 veneꞌ vemohoꞌ gipe alu gopo ingiꞌmi monaaꞌ ave nizahe veneꞌ vemohoꞌ ingaaꞌ aniꞌ avazahaloꞌ eꞌmeti ingami veneꞌ angiseꞌine ingaaꞌ avo vemohoꞌ angiseꞌine ingavo igaꞌ ave nizahe nemukisi idoꞌ eveneꞌ gumine di halekiki moni daaꞌ ave nizahe idoꞌ sozaloꞌ ve nizahe idoꞌ soza gamazimuꞌ lamineꞌ nolune li aꞌine dizaaꞌ ave nizahe nemukisi idoꞌ monovo gohi eveneꞌ ngeleꞌmize lamineꞌ ilineꞌ monotoꞌ vo damaaꞌ ineꞌ maloꞌ eꞌmetaaꞌ ave nizahe neꞌmine alevemuꞌ nene louꞌ gamazi ne neive lo gele minosa Oꞌmosoꞌmi louꞌ gamazi nene gonoꞌveloꞌ gehepeve do molo oloneꞌ nene aꞌmine louꞌ nene initeꞌ lamineꞌ gehepeve mineleseive. 11 Aꞌmine neꞌmine noluvoniꞌ gamazi mene laminekuꞌ minive Oꞌmosolatiꞌ guvelesi gamazi laminetoꞌ nene vo miliseꞌ o neive. Aꞌmine nene Oꞌmosoꞌmo lo soto sotoꞌ ogo lo-ngemeline lo lehize-nede neineꞌ gamazi lamineꞌ mamuꞌ nene noluve.
Izesuꞌ Kilisitoꞌ Aza Pauloꞌ Ve Goloso Miningutiꞌ Eleꞌmize Lamineꞌ Ogo Eiꞌ Gonoloꞌ Ve Loloꞌ O-dingumuꞌ Opoꞌni Lineꞌ Gamazi
12-13 Aꞌmine gono dalongumuꞌ amuzo nimive Guvetesi ve Izesuꞌ Kilisitoꞌnimuꞌ nene isaaꞌ neve lo opoꞌni noluve. Ee, naza gomuꞌ eze nene dovo ledevoꞌ ogo mino evenele goboni molo-ngedo do goloso o-ngedaaꞌ uvoniꞌza naza eze monovo gele guno amuvodiꞌmo ezemuꞌ gele eleꞌvoleꞌ amo neꞌmine ogaꞌ uvonako nemuꞌ nene iseꞌne izosa nenikumuꞌ aꞌmine gonoꞌve nene ha dalidoꞌ o neive lo gele medele mino aꞌmine gonoloꞌ nene neleꞌmize molaave. 14 Neꞌmine o-nedoo Guvetesi ve aza vauve goloso elo nasahiliꞌ o-nedosa naza eiꞌ Izesuꞌ Kilisitoꞌnimuꞌ gele eleꞌvoleꞌ o mino luꞌne emelodoꞌ neleꞌmize molangumuꞌ nene opoꞌni lo isaaꞌ neve noluve. 15 Ee, Izesuꞌ Kilisitoꞌ aza lihimeloꞌ ve do nguꞌ izelove lo me misubouꞌ limive gamazi nene mo gihile lamineꞌ neive. Eveneꞌ mukiꞌ aꞌminemuꞌ gele muꞌmusiꞌ o minelonidoꞌ nene lisiheꞌ o neive. Idoꞌ lihimeloꞌ ve engikutiꞌ neniꞌ neve nene lihimeloꞌ ve naba minuve ne nouve. 16 Nouvoniꞌza Izesuꞌ Kilisitoꞌ iseꞌne izineꞌ nene aza mo mulumote gelo geto lihime lemamo isete izeꞌmo ogo minaaꞌ neineꞌ monovoꞌve nene nenitoꞌ ganaꞌ do sotoꞌ ogo ngelebizavo alingeꞌ ezemuꞌ gili eleꞌvoleꞌ igisa minevoꞌ minevoꞌ ngemeni dameni dalizave ningilizangumuꞌ nene aꞌmine monovoꞌveꞌmi avazaha pikisa neꞌmine neniꞌ nene minelongumuꞌ ve losa iseꞌne izineꞌ ma neive. 17 Ogo vokaꞌ vokaꞌ ilineꞌ gamene mukitoꞌ Guvelesi ve naba minive helamaaꞌ ive adoꞌ evenelite ha ningelonidoꞌ amive Oꞌmoso hamoꞌ minive nene do hozi lo opoꞌni lo minevoꞌ minevoꞌ ogo mineloneꞌ nene okuꞌ lamilihoo. Neꞌmine ilihoo.
Timoteoꞌ Monoꞌ Gono Dalinguꞌ Ogo Molo Ilineꞌ Monovomuꞌ Pauloꞌ Gala Daniꞌ Gamazi
18 Gipeꞌne Timoteoo, aꞌmine gono gamazi mene nolo-giduvoniꞌ nene geiꞌ monovoka do sotoꞌ ogo Oꞌmosoꞌmi veletiꞌ gamazi ma gozopoꞌ sotoꞌ ineꞌ mamuꞌ nene gele mino nolo-giduve. Idoꞌ gaza aꞌmine gamaziloꞌ mene noeꞌmeto monoliꞌmi lovo laminekuꞌ nene lovo hizeline losa nolo-giduze. 19 Neꞌmine ogo monoꞌ gihilemuꞌ nene gele eleꞌvoleꞌ o mino madungauꞌ nene monovo lisiheꞌ lamineꞌ neive lo gele nanidoꞌ gehepeve eꞌmeto mineline losa nene nolo-giduve. Monoꞌ aleve linge ma nete monovo goloso neive li gilaaꞌ naniꞌ maduꞌine nene gili hulii monoꞌ engitoꞌ minineꞌ nene di gopo igisa mo goloso akaloꞌ nivave. 20 Aꞌmine aleve engikutiꞌ nene Himenaioꞌ ve Alekisadeloꞌ ve engiꞌ nene nizasive. Aꞌmine ve sitaꞌ nene naza Oꞌmoso divi lediviꞌ igaꞌ asineꞌ nene ningi gilisa gohi neꞌmine amilisingumuꞌ nene ningi gililisive losa do hulo heta o-ngedo Sataniꞌmi anauꞌ molo-ngedekuve.