HILIPI NUMUNO EBEKUꞌ IZESUꞌ EVENELE MINANIꞌ NETI LUHUVO NITEꞌ PAULOꞌ GIZE-NGIDINEꞌ
Izesuꞌ Evenele Hilipi Ebekuꞌ Minaniꞌ Neti Luhuvo NiteꞌPauloꞌ Gize-ngidingumuꞌ Gomuꞌ Gataaꞌ Gamazi
Mene luhuvo niteꞌ nene aposoloꞌ Pauloꞌ gizineꞌ ve. Aꞌmine Pauloꞌ monovoꞌvemuꞌ nene Aposoloꞌ bukuuꞌ nene gatelesane. Idoꞌ Izesuꞌ Kilisitoꞌ evenele zuho Loma ebekuꞌ minaniꞌ neti luhuvo niteꞌ Pauloꞌ gize-ngidingumuꞌ gomuꞌ gataaꞌ gamazi gizuningukisi nene eiꞌ Pauloꞌ monovoꞌvemuꞌ nene ma gatelesane. Idoꞌ Pauloꞌ luhuvo niteꞌ mene gizineꞌ nene Izesuꞌ evenele zuho Hilipi ebekuꞌ minaniꞌ nene gize-ngidineꞌ ve. Hilipi ebeꞌ nene Loma velite gizebo aniꞌ polovinisi Makedonia neuꞌ minineꞌ. Aꞌmine polovinisi neutiꞌ nene izi huki disitiliki setaꞌve setaꞌve liliꞌ aniꞌ. Aꞌmine disitiliki nene neꞌmino minineꞌ ve: Makedonia 1 idoꞌ Makedonia 2 idoꞌ Makedonia 3 idoꞌ Makedonia 4 lo minineꞌ ve. Aꞌmine ebeꞌ gahevela nene ngoli moni gihaaꞌ aniꞌ ve. Makedonia aleve ingine nGiliki aleve minaniꞌza Loma veti gizebo veꞌine naba neꞌmo Loma ve adoꞌ ami gonoꞌnidotiꞌ osuꞌ likeve mukiꞌ nene Hilipi ebeta vi minilizave lo ngimisele hulineꞌ ve. nGimiselo Loma ebekuꞌ minineꞌ ngamani neꞌmine gehepeve di sotoꞌ ikevo aꞌmine ebetoꞌ gizebo ilive lo gele ngimineꞌ ve. Nemuꞌ nene aꞌminguꞌ minaniꞌ aleve mukiꞌ ingine nGiliki loutokisi idoꞌ monovolokisi eꞌmetami asi Loma loutokisi monovolokisi eꞌmetilizadoꞌ o minineꞌ ve. Soza oꞌmosoloꞌ eꞌmeti minaniꞌ. Zuda aleve linge ma aꞌminguꞌ minaniꞌza monoꞌ numunoꞌine giziliza votigileloꞌ lisiheꞌ i minamaniꞌ ve. Misubo nabaꞌ nabaꞌ Zulopu ve laaꞌ nanguꞌ numuno ebeꞌ mukiꞌ minangutiꞌ Hilipi ebekuꞌ nene Pauloꞌ aza ganaꞌ apiꞌ ogo Izesuꞌ gamaziꞌve lamineꞌ nene lo sotoꞌ ineꞌ ve. Pauloꞌ aza aꞌmida vineꞌ nene vamutoꞌ Makedonia ve maliꞌmo ezemuꞌ nene Makedoniala ogo hize eleꞌ o-ledezo lo nolivo ningo nemuꞌ Asia Maino (Minor) misubouko minineꞌ ebeꞌ Toloasi neuꞌ ongo mono minineꞌ nene hulo guvo nosoloꞌ ledo vo aꞌmida vineꞌ ve. Aꞌmine Hilipi ebeta vo hetelo mino gamene ma veneꞌ linge ma ingine Oꞌmosola lolone li nosoloꞌ di nubuho igi nizavo aꞌmidoꞌ vo Izesuꞌnimuꞌ lo-ngimineꞌ. Lo-ngemavo veneꞌ ma gulive Lidiaꞌ nesi idoꞌ eze zuho numuno hamokuꞌ makaꞌ ingaaꞌ ave nesi nene luꞌine di velepeꞌ izi Izesuꞌ evenele zuho liliꞌ aniꞌ. Mine do vo alingeꞌ nene Pauloꞌ aza alungo maliꞌmi luloutiꞌ sikalahuꞌ goloso do hulineꞌ. Aꞌmine sikalahuꞌ goloso neꞌmo aꞌmine alungo nene amuzo emavo alingeꞌ sotoꞌ o-ngedelineꞌ initekumuꞌ nene eveneꞌ lo-ngemaaꞌ ineꞌ. Aꞌmine alu nene eveneꞌ maliti goboni alu minineꞌ nenako nemuꞌ nene ingine eveneꞌ ma engitoꞌ sotoꞌ o-ngedelineꞌ initekumuꞌ nene aꞌmine alu neꞌmo lo sotoꞌ ogo lo-lemelive likevo gizebo i-daaꞌ ave nete meni naba daaꞌ aniꞌ ve. Aꞌmine sikalahuꞌ goloso nene Pauloꞌ imisele hulidotiꞌ aꞌmine alu aza alingeꞌ sotoꞌ ilineꞌ initekumuꞌ lo sotoꞌ ogaꞌ ineꞌ amuzoꞌve nene osuꞌ lineꞌ nenako nemuꞌ nene gizebo i-daaꞌ ave ingine Paulongi Silasingimuꞌ ngizeboloꞌ goloso molavo nalaꞌ numunguꞌ huli-ngidaniꞌ. Huli-ngidaniꞌza Oꞌmosoꞌmo lavo mimiꞌ ogo nalaꞌ numunoliꞌmi akahe nene izo siꞌzineꞌ. Neꞌmine idiꞌmo nalaꞌ numudoꞌ gizebo ve ma lulo do velepeꞌ izo gele eleꞌvoleꞌ ogavo idoꞌ Pauloꞌ Izesuꞌnimuꞌ lo-ngemavo eze venele izipahala zuho nesi luꞌine di velepeꞌ izi Izesuꞌ evenele liliꞌ aniꞌ. Aꞌmine mene gamazi mukikumuꞌ nene Aposolo bukuuꞌ lakaꞌni 16 neuꞌ nene gatelesane. Nelotiꞌ mine do vo Pauloꞌ aza Hilipi ebekuꞌ gamene vaitile gidini vineꞌ. Izesuꞌ evenele zuho Hilipi ebekuꞌ minaniꞌ nete Pauloꞌni luꞌine imi idoꞌ gamene masi nene Oꞌmosoꞌmi gono dalingumuꞌ hize eleꞌ i-di initeꞌ imaaꞌ aniꞌ nelotiꞌ nene gamene haꞌna ogo vavo idoꞌ Pauloꞌ Izesuꞌ gamaziꞌve lamineꞌ eveneꞌ lo-ngimingumuꞌ Loma ebekuꞌ nalaꞌ numunguꞌ huli-dikevo neivo gohi initeꞌ ma huli-daniꞌ. Ve ma gulive Epahaloditoꞌ ve lo minineꞌ neꞌmo aꞌmine initeꞌ nene do vo Pauloꞌni emo hize eleꞌ o-delesa ha minineꞌ. Alingeꞌ nene aꞌmine ve aza initeꞌ gize do mo helaatoꞌ minineꞌ. Izesuꞌ evenele zuho Hilipi ebekuꞌ minaniꞌ ingine aꞌminemuꞌ gilii gaꞌine mukiꞌ gilaniꞌ. Aꞌmine Epahaloditoꞌ aza aꞌmine gaꞌine mukiꞌ gilangumuꞌ nene gelo azasi geni bilineꞌ. Neꞌmine ingumuꞌ Pauloꞌ aza Hilipila gohi imisele hulolosa gala gilineꞌ. Izesuꞌ evenele zuho Hilipi ebekuꞌ minaniꞌ nete initeꞌ huli-daniꞌ nene dosa mulunouꞌ lamineꞌ gilingumuꞌ lo-ngemelesa luhuvo niteꞌ gize-ngedo do vo ngemelive lo Epahaloditoꞌni imineꞌ.
Aꞌmine luhuvo nitekuꞌ nene Hilipi aleve initeꞌ huli-dangumuꞌ tangezoꞌ ve lo-ngedoo aꞌmidoꞌ imineꞌ molo tiꞌ lo-ngimineꞌ: Nalaꞌ numunguꞌ minuvoniꞌ neꞌmo Izesuꞌ gamaziꞌve lamineꞌ buu lo monelineꞌ akaꞌve nene hize tilamive. Asi aꞌmine nalaꞌ numunguꞌ minuvoniꞌ neꞌmo buu lo monelineꞌ akaꞌve nene do ngoloꞌ lineꞌ ve. Neꞌmine ogavo aꞌmine Izesuꞌ gamaziꞌve lamineꞌ nene ngamani nabaꞌmi numuꞌve nabaukisi dizo vineꞌ. Aꞌmine initeꞌ eitoꞌ sotoꞌ ineꞌ neꞌmo Izesuꞌ evenele zuho linge ma nesi nene apiꞌ igi Izesuꞌnimuꞌ amuzo mili li sotoꞌ aniꞌ. Aza gilivo nalaꞌ numungutiꞌ nene huli-nidikevo heta voloniꞌ ogave lo gelo lo-ngimineꞌ. Ne neineꞌza eze gilivo naba o minineꞌ initeꞌ nene Loma vete nalaꞌ numungutiꞌ huli heta i-dilizahe idoꞌ bili hililizahe ilizanguꞌ aza ogo molo ilineꞌ monovo neꞌmo Kilisitoꞌ gulive do hozi lilive. Idoꞌ nalaꞌ numungutiꞌ huli heta i-dilizahe i-damilizahe nene ha ilisaha aza Hilipi aleve ingine Izesuꞌ gamaziꞌve lamineꞌ lovo i imaaꞌ ave nene gili ngimami ha amuzo mili minilizangumuꞌ geleloniꞌ nene lamineꞌ oloseive lo gelaaꞌ ineꞌ. Nemuꞌ nene ingine muluꞌninguꞌ geni amivo Kilisitodoꞌ giꞌmizi amuzo mili minilizadoꞌ o neive lo lo-ngimineꞌ. Idoꞌ Kilisitoꞌ mineꞌmo lemo minineꞌ neꞌmini inginesi miniꞌmi limi minilizangumuꞌ lo-ngimineꞌ. Kilisitokisi Oꞌmososi lisiheꞌ i minasineꞌza Kilisitoꞌ aza aꞌmine Oꞌmososi lisiheꞌ o minineꞌ moꞌmosiꞌve nene hulo haza eveneꞌ loloꞌ ogo lihimeloꞌ ve gelo leliꞌ lihimetemuꞌ lohotoꞌ zaloꞌ hilineꞌ ve. Neꞌmine ingumuꞌ nene lingine neniꞌ lo-lengemelodoꞌ gili divoꞌ minilo lo lo-ngimineꞌ. Neꞌmine lo tiꞌ lo lo-ngidineꞌ: Naza lengikumuꞌ muluꞌneuꞌ lamineꞌ gelelove lo gele nouve. Idoꞌ neꞌmine olongumuꞌ nene lingine lisiheꞌ lamineꞌ minilo.
Nelotiꞌ nene ingine nadii nizahe nemuꞌ vo ningelive lo Timoteoꞌni imiselo idoꞌ Epahaloditoꞌni nesi nene gohi engita imisele hulolosuve lo lo-ngimineꞌ. Neꞌmine lo alingeꞌ nene luhuvo niteꞌve nene gize osuꞌ lineꞌ gilineꞌza gohi lo-ngemelineꞌ gamazi ma omo galaloꞌ ogavo imineꞌ molo tiꞌ lo lineꞌ: Izesuꞌ evenele zuho gehepeve liliꞌ ili ma nene okodine lolovo hukilo laaꞌ avemuꞌ nene eheꞌ igi minilizave lo gaꞌine daniꞌ. Izesuꞌ evenele zuho ingine nene evenelite okoꞌine losuvola aniꞌ initetoꞌ nene gili eleꞌvoleꞌ isaꞌmave. Neꞌmine lo eiꞌ monovoꞌvemuꞌ gohi lo gaꞌine ineꞌ. Adoꞌ aꞌmine okode losuvoloꞌ ogaꞌ initeꞌ vaiꞌ nevoꞌmine nene eita miningumuꞌ nene lo-ngimineꞌ. Aꞌmine initetoꞌ ha gele eleꞌvoleꞌ ilineꞌza Kilisitoꞌni do minaaꞌ neꞌmo nene aꞌneꞌmine initeꞌ mukiꞌ nene ivileꞌ goloso o neineꞌ nenako nemuꞌ aꞌmine initeꞌ mukiꞌ nene meheꞌnela molokuve lo lo-ngimineꞌ. Nemuꞌ idise gamenela nene Kilisitoꞌ gono dadotiꞌ Okulumokukotiꞌ minevoꞌ minevoꞌ ngemeni dameni dalizave lo Oꞌmosoꞌmo asi lo-ngimineꞌ nene dalosa nemukovoꞌ gelaaꞌ nouve. Neꞌmine lo tiꞌ lo lineꞌ: Neꞌmine ineꞌ neꞌmini inginesi aꞌmineꞌmine ilizave lo lineꞌ.
Nelotiꞌ nene veneꞌ ma lolize gamazi li minasineꞌ nene hulilisive lo lo-ngedo idoꞌ Hilipi aleve ingine ngolize izivoꞌ mini idoꞌ initeꞌ laminekumukovoꞌ gili minilizave lo lo-ngimineꞌ. Neꞌmine lo ingine initeꞌ huli-dangumuꞌ mulunouꞌ lamineꞌ goloso gilingumuꞌ lo-ngemo ngopoꞌni lo-ngidineꞌ. Luhuvo niteꞌve nene meseꞌ aseka lo-ngedo noꞌnohoꞌ gamazitunuꞌ gize osuꞌ lineꞌ.
1
Hilipi Ebekuꞌ Izesuꞌ Evenele Minaniꞌ Nene Gekeꞌ Lo-ngedo Pauloꞌ Gizineꞌ Gamazi
1 Pauloꞌ nazasi Timoteokisi Izesuꞌ gelekeleꞌ ve minusive netise nene makatoꞌ mino lengiꞌ Oꞌmosoꞌmi evenele Izesuꞌ Kilisitoda giꞌmizi minave Hilipi numuno ebekuꞌ nizaniꞌ mukiꞌ nesi idoꞌ monoꞌ gizebo vetinesi idoꞌ monoꞌ gonoloꞌ vetinesi lengikumuꞌ nene luhuvo niteꞌ mene nogize-lingiduze. Ningilo. 2 Oꞌmoso metehosi idoꞌ Guvetesi ve Izesuꞌ Kilisitoꞌ nesi nasahiliꞌ i-lingidikesivo neꞌmo lengiꞌ muludinguꞌ nene hongu minivo mine lamineꞌ igi minilizave lo Oꞌmosola noluve.
Pauloꞌ Aza Luhuvo Niteꞌ Gize-ngidive Hilipi Alevemuꞌ Oꞌmosola Lineꞌ Gamazi
3 Naza lengikumuꞌ giluvoniꞌ gameneloꞌ gameneloꞌ nene Oꞌmosoꞌnela isaaꞌ neve lo laaꞌ nouve. 4 Idoꞌ aꞌmine lengikumuꞌ Oꞌmosola laaꞌ nouvonguꞌ nene gamene gamene nolizesi minosavoꞌ nene laaꞌ nouve. 5 Neꞌmino laaꞌ nouvoniꞌ nene nanitekumuꞌ ve. Lingine ganaꞌ apiꞌ igi gamazi lamineꞌ giladotiꞌ mineꞌmo dizo idise nonida neve aꞌmine gamazi lamineliꞌmi gono noduvonguꞌ nene hize eleꞌ i-nidaaꞌ aniꞌ nemuꞌ nene neꞌmino Oꞌmosola nolize izo laaꞌ nouve. 6 Naza lengikumuꞌ nene tiꞌ lo gele muꞌmusiꞌ o nouve: Lengikuꞌ apiꞌ ogo gono lamineꞌ nodave Oꞌmoso neꞌmo nene gono do do vo neivo Izesuꞌ Kilisitoꞌ alineꞌ gamenela aꞌmine gono nene vo pele gehepeve oloseive. 7 Idoꞌ lengiꞌ nene luꞌneuꞌ homi do molo nouvoniꞌ ma nene nizanako naza lengikumuꞌ neꞌmine lo gele muꞌmusiꞌ o nouvoniꞌ nene mo lisiheꞌ lamineꞌ o neive. Ee, Oꞌmosoꞌmo nasahiliꞌ o-nedo gono nimineꞌ noduvonguꞌ nene lingine mukitoꞌ hize eleꞌ i-nidaaꞌ aniꞌ adoꞌ nalaꞌ numunguꞌ nouvonguꞌ mesi idoꞌ gamazi lamineꞌ diꞌmi limaaꞌ aveti gamaziꞌine doꞌmo lemoo gamazi lamineꞌ nene doꞌmo dizosa aꞌmine gamaziꞌmi amuzoꞌve do sotoꞌ uvonguꞌ nesi nene hize eleꞌ i-nidaaꞌ aniꞌ nenako nemuꞌ lengiꞌ nene luꞌneuꞌ homi do molo nouve. 8 Ee, Izesuꞌ Kilisitoꞌ lulo limineꞌ neꞌmo do ote-nedavo aza ogaꞌ neineꞌ neꞌmino muluꞌneuꞌ homine lengikumuꞌ nene huhu lo gele nouve. Neve nene mo laminetoꞌ noluvoniꞌ nene Oꞌmosoꞌmo gele neive. 9 Idoꞌ lengikumuꞌ Oꞌmosola luvonguꞌ nene tiꞌ lo laaꞌ nouve: Lingine lutine ngemaaꞌ monovotine nene naba oꞌmo vo neivo gatine gili nge li initeꞌ ningi hehe laaꞌ monovo di minilizave. 10 Adoꞌ monovo ato atoꞌ mukiꞌ izeꞌ mili monovo ma ngivileꞌ igi lamineꞌ gehepeve minaniꞌ monovo nene di kegesi ningi dalizadoꞌ lisiheꞌ i minilizangumuꞌ nene lingine gatine gili nge li initeꞌ ningi hehe laaꞌ monovo di minilizave lo laaꞌ nouve. Idoꞌ lingine neꞌmine ilizadotiꞌ nene Izesuꞌ Kilisitoꞌ alineꞌ gamenela nene lingine lutinguꞌ goloso monovo nomivo okodida gamazitinesi nomivo minikevo 11 monovo lisiheliꞌmi gihileꞌve Izesuꞌ Kilisitoꞌ do sotoꞌ o-ledaaꞌ neineꞌ nene lengita vaiꞌ laavo aꞌminemuꞌ nene evenelite Oꞌmoso di hozi li opoꞌni lilizadoꞌ lisiheꞌ o mineleseive lo laaꞌ nouve.
Izesuꞌ Kilisitoꞌ Gamaziꞌve Lamineꞌ Nene Pauloꞌ Naza Galapuso Numunguꞌ Minuvongukisi Geli Geli Ogo Hize Eleꞌ Ogo Minaaꞌ Nouvoniꞌ Neꞌmini Hilipi Aleve Nene Aꞌmineꞌmine Igi Minilizave Lo Pauloꞌ Lineꞌ Gamazi
12 Neze zuhokizo, nenita sotoꞌ ineꞌ initeꞌ mene gamazi lamineliꞌmi akaꞌve nene hize tilivoba asi gamazi lamineꞌ hize eleꞌ ineꞌ nenako nemuꞌ nene lingine gililizave lo gelosa nolo-lingimuve. 13 Ee, naza nalatoꞌ nouvoniꞌ nene Kilisitoꞌnimuꞌ nouvoniꞌ nenako nene mo sotoꞌ o neivo mela Kaesaleꞌ numuꞌveloꞌ gizebo igaꞌ aniꞌ ami pilisi ve mukilitesi idoꞌ eveneꞌ linge mukikisi nene mo ningi gili osuꞌ li nizave. 14 Idoꞌ nalatoꞌ nouvoniꞌ neꞌmo nene leze zuho linge mukiꞌ nete nene Guvelesi vemuꞌ gili muꞌmusiꞌ i minaniꞌ nene naba goloso ogavo ingine ngehelele izamivo amuzo mili Kilisitoꞌ gamazi nene li sotoꞌ igaꞌ nave.
15 Idoꞌ eveneꞌ linge malite Kilisitoꞌ gamaziꞌve li sotoꞌ igaꞌ naaniꞌ nene nenikumuꞌ muluꞌninguꞌ goloso o minivo neniꞌ nivileꞌ ilisa nene laaꞌ naaniꞌza linge ma nete Kilisitoꞌ gamaziꞌve li sotoꞌ igaꞌ naaniꞌ nene luꞌine laminetotiꞌ gehepeve li sotoꞌ igaꞌ naave. 16 Ee, ingine Kilisitoꞌ gamaziꞌve li sotoꞌ naaniꞌ nene naza nalaꞌ numunguꞌ nouvoniꞌ meꞌmo gamazi lamineꞌ nene alete molo-delive losa Oꞌmosoꞌmo neleꞌmize molavo nouvongumuꞌ nene gili mini luꞌine nimisa li sotoꞌ naaha 17 linge ma meuko luve nete nene gamazi lamineꞌ li sotoꞌ naaniꞌ nene luꞌine laminetotikovoꞌ naavoba asi ingine nene Pauloꞌ nalaꞌ numunguꞌ neinguꞌ nene geni gohi masi do imineꞌ molo-delone liisa engiꞌ okoꞌine di dizilisavoꞌ gamazi lamineꞌ nene li sotoꞌ igaꞌ naave. 18 Toꞌ o monilize. Gamazi lamineꞌ luꞌine avilelotiꞌ abeleni igi li sotoꞌ ahe idoꞌ luꞌine lamineꞌ gehepevelotiꞌ nene li sotoꞌ ahe neꞌmine manaꞌmine adotikisi nene mo Kilisitoꞌnimuꞌ li sotoꞌ naave loosa nemuꞌ nene nolize izaaꞌ nouve. Ee, aꞌminemuꞌ nene nolizevoꞌ izeꞌmo vo minelesuve. 19 Idoꞌ naza nene nolize izeꞌmo voovoꞌ minelesuve noluvoniꞌ nene nanitekumuꞌ ve. Lingine nenikumuꞌ ve li Oꞌmosola laaꞌ naavo idoꞌ Oꞌmosoꞌmi Sikalahuliꞌmo hize eleꞌ o-nedaaꞌ neivo neineꞌ neꞌmo nene idise initeꞌ sotoꞌ o-nede neivo nouvongutiꞌ nene ha do nuꞌ izeleseive lo gele nouvongumuꞌ nene nolize izeꞌmo voovoꞌ minelesuve. 20 Ee, naza novozo ngomosi helamo mino gamene gamene ogaꞌ uvodiꞌmine ogo idisesi nene ha aꞌmineꞌminevoꞌ ogo gamazi nene lovoꞌ kiselevoꞌ ogo lo nouvo neniꞌ okoꞌnedunuꞌ initeꞌ ogo molo oloniꞌ mukiꞌ neꞌmo Kilisitoꞌni nene do naba o-deleseive. Aꞌmine nene adoꞌ minevoꞌ alevoꞌ ogo ha minelohe idoꞌ nibili hilikevo helelohe olonikisi Kilisitoꞌni nene ha do naba o-daakovoꞌ olosuve lo gele muꞌmusiꞌ o nouve. 21 Nenikumuꞌ neꞌmine noluvoniꞌ nene neemuꞌ noluve: Naza minevoꞌ alevoꞌ ogo mine do voloniꞌ nene Kilisitoꞌ nenita mine molo neivosa eikumukovoꞌ nene minevoꞌ alevoꞌ olosuve. Idoꞌ helo voloniꞌ neꞌmo nene minevoꞌ alevoꞌ ogo mineloniꞌ nesi ivileꞌ ivosa lamineꞌ golosouꞌ vo minelesuve. 22 Ne neiha okoꞌneꞌvesi ha minevoꞌ alevoꞌ ogo mine do voloniꞌ nene gihile vaiꞌ izelineꞌ gono nene dalosuvonako nemuꞌ nene heleloniꞌ akaloꞌ eꞌmetelove loloniꞌ nene lamineꞌ ilihe idoꞌ minevoꞌ alevoꞌ o do vaaꞌ akaloꞌ eꞌmetelove loloniꞌ nene lamineꞌ ilihe nemuꞌ nene ma gelamuve. 23 Aꞌmine aka sitaꞌ memuꞌ nene veꞌneheꞌ kaꞌneheꞌ lo nouve. Naza vo Kilisitokisi minaaꞌ nene ivileꞌ o neineꞌ nenako neꞌmine olongumuꞌ laniteꞌ nene ha gele nouha 24 helo voloniꞌ nene lingine siheleꞌni neꞌmine gopo minilizaniꞌ nenako naza me misubouꞌ okoꞌnesi ha mineloniꞌ neꞌmo nene ivileꞌ ogo lamineꞌ oloseive. 25 Nemuꞌ nene tiꞌ lo gele eleꞌvoleꞌ gehepeve ogo gele nouve: Naza nibili hilamavo lingine monokumuꞌ lutinguꞌ gulumo avile lisivo minaniꞌ nesi nene do naba oꞌmo vo minelongumuꞌ nene lengiꞌ mukikisi ha mine do vo minelesuuve losa gele nouve. 26 Idoꞌ neꞌmino lengita gohi ogo mineloniꞌ neꞌmo nene lingine nenikumuꞌ ve li Izesuꞌ Kilisitoꞌni nene vauve ilisa di naba i-dilizadoꞌ minilisave.
27-28 Neꞌmine manaꞌmine initeꞌ naniteꞌ naniteꞌ neꞌmine sotoꞌ ilihe. Aꞌmingukisi lingine nene Kilisitoꞌ gamazi lamineꞌ gilavete igi mili minilizadoꞌ lisiheꞌ o minineꞌ monovolokovoꞌ nene eꞌmeti igi mili minilo. Neꞌmine igi nizavo naza ogo ninge-lengedelohe idoꞌ hota mino lengikumuꞌ gamazi gelelohe oloniꞌ nene lingine ongovango lamii ha lutine di hamoꞌ i mini monokuꞌ oti pehe li mini monoliꞌmi lovouꞌ nene makaꞌ makatoꞌ lutine gatine hamoꞌ minivo biluvaꞌ i-lingidaaꞌ avete neꞌmine manaꞌmine initeꞌ i-lingidilizangumuꞌ nene lengehelele izamivo gili eleꞌvoleꞌ i nizaniꞌ gamazi lamineꞌ di otilisa nene makatoꞌ amuzo mili nizavoo ningo gelelove. Neꞌmine igi minilizaniꞌ neꞌmo aꞌmine biluvaꞌ i-lingidaaꞌ ave vi tolovo ilizangumuꞌ nene ngelebizosa lingine lukuvo nalizangumuꞌ nene lengelebizeleseive. Neꞌmino sotoꞌ ilineꞌ nene Oꞌmosoꞌmo laavosa eitatiꞌ nene sotoꞌ oloseive. 29 Idoꞌ neꞌmine noluvoniꞌ nene neemuꞌ noluve: Oꞌmosoꞌmo nasahiliꞌ o-lengedo lingine igi mili ilizaniꞌ aka lehize-lingidineꞌ nene lingine Kilisitoꞌnimuꞌ gili eleꞌvoleꞌ i minilizave losavoꞌ lehize-lingidineꞌ nevoba asi eiꞌ Kilisitoꞌnimuꞌ nene mulumo alumo initeꞌ nesi nene gihilizave losa aꞌmine neꞌmine aka nesi nene lehize-lingidineꞌ ve. 30 Ee, linginesi nene aꞌmine monoliꞌmi lovouꞌ mene zegeꞌ zegeꞌ igi nizave. Aꞌmine lovouꞌ nene gomuꞌ naza zegeꞌ zegeꞌ ogo nouvo ninganiꞌ idoꞌ idisesi ha zegeꞌ zegeꞌ ogo nouvo gilaniꞌ lovo ma nene neive.