PAULOꞌ TITOꞌNI LUHUVO NITEꞌ GIZO IMINEꞌ
Pauloꞌ Titoꞌni Luhuvo Niteꞌ Gize-dingumuꞌ Gomuꞌ Gataaꞌ Gamazi
Titoꞌ nene nGiliki ve minineꞌ. Pauloꞌ aza Izesuꞌnimuꞌ lo-emeꞌ emeꞌ ivo Izesuꞌ zuho loloꞌ ineꞌ. Alingeꞌ nene Pauloꞌ mone mone ogo monoꞌ lo-ngemeꞌmo moninguꞌ nene Titokisi makatoꞌ neꞌmine iꞌmi monasineꞌ.
Idoꞌ Izesuꞌ zuho ingine Kolidi ebekuꞌ minaniꞌ engita monokumuꞌ geni neꞌmine sotoꞌ o-ngedavo Pauloꞌ aza Titoꞌni imiselavo vo aꞌmine geniꞌine ne hize apase-ngidineꞌ. Geniꞌine hize apase-ngedosa ofa moni do lumo lumo ogo Izesuꞌ zuho gohoꞌ gahaliꞌ Zelusalemi ebeta nizaniꞌ nene ngemelone li gomukutiꞌ apiꞌ igi di lumo lumo aniꞌ nene imineꞌ mili di lumo lumo i pililizave lo aꞌmine gono dadoꞌ gizebo ineꞌ. Pauloꞌ luhuvo niteꞌ Kolidi ebekuꞌ Izesuꞌ zuho minaniꞌ nene gize ngemavo do ngemelesa do-ngedo nave li eveneꞌ ma nete gilaniꞌ eleꞌvoleꞌ ineꞌ. Pauloꞌ luhuvo niteꞌ gohi Kolidi aleve gize-ngidinguꞌ nene Titoꞌnimuꞌ nene hamo hamoꞌ ma lo neive.
Gamene haꞌna vavo aꞌmidotiꞌ Titoꞌ aza Paulokisi ailani naba ma minineꞌ gulive Keleta neuꞌ vasineꞌ. Keleta aleve minanguꞌ nene Zuda ve ma vi minaniꞌ. Aꞌmine Zuda ve Keleta ailaniuꞌ minangutiꞌ linge ma ne Pedekosi ve lii nosoꞌ niteꞌ apiꞌ igi naaꞌ aniꞌ holiseꞌ nene minilisa vi Zelusalemi ebeta mini Oꞌmosoꞌmo Sikalahuꞌ imiselelineꞌ gameneukisi aꞌmida minaniꞌ. Aꞌmine gameneuꞌ nene linge ma Izesuꞌ zuho liliꞌ i nilisave. Keleta aleve vaiꞌ goloso mini engiꞌ numuno ebeꞌningukisi vaiꞌ minaniꞌ. Aꞌmine aleve nene Zuda ve minamaniꞌ. nGiliki gamaziutiꞌ laaꞌ aniꞌ idoꞌ aꞌinedunuꞌ liliꞌ aniꞌ oꞌmoso nitetoꞌ nene monoꞌ li-ngimi ngopoꞌni laaꞌ aniꞌ. Keleta aleve linge ma nene sipiloꞌ lamineꞌ di monaaꞌ aniꞌ. Linge ma nene elese hulaakuꞌ nene lamineꞌ hulaaꞌ aniꞌ. Neꞌmine igaꞌ aniꞌza engiꞌ monovoꞌine nene Oꞌmosoꞌmo lo huko lineꞌ gamazi neloꞌ eꞌmetamaaꞌ aniꞌ. Ingine gamazi sozaloꞌ aleve mini veꞌine mukiꞌ nalisa gilaaꞌ aniꞌza gono dalisa gilamaaꞌ aniꞌ.
Pauloki Titoki gono di hamoꞌ mili Keleta aleve Izesuꞌnimuꞌ li-ngimasineꞌ gamaziloꞌ nene ma nete gili di Izesuꞌ zuho liliꞌ aniꞌ. Pauloꞌ aza misubo mala volosa Titoꞌni Keleta ailaniuꞌ Izesuꞌ gamaziꞌve lo-ngemeꞌ ngemeꞌ ogo geni engita sotoꞌ ilineꞌ hize apaseꞌ apaseꞌ o-ngedo minelive lo hulo-do vineꞌ. Tiꞌ ogo alingeꞌ nene Titoꞌni luhuvo niteꞌ hulo-dineꞌ. Idoꞌ aꞌmine luhuvo nitekuꞌ nene gomuꞌ gono dalive lo lo-dineꞌ mamuꞌ nene lo gala ineꞌ. Monoꞌ gizebo ve ve lo naniꞌmine ve do ote-ngedelihe neꞌminemuꞌ Titoꞌni lo-imineꞌ. Ve linge ma eveneꞌ moni limilizahe li monoꞌ soza saza li li-ngimaaꞌ aniꞌ nene oꞌve lo-ngedezo lo Pauloꞌ Titoꞌni gohi lo-imineꞌ. Idoꞌ Izesuꞌ zuholite igi mili moniliza monovomuꞌ nene gohi Titoꞌni lo gala ineꞌ. Aꞌminemuꞌ nene imineꞌ molo Keleta aleve lo-ngemeꞌ ngemeꞌ ilive losa lo gala ineꞌ. Pauloꞌ aza eveneꞌ ma imiselelesuve lo Titoꞌni lo-imineꞌ. Idoꞌ aꞌmine ve Titoꞌ neida vilineꞌ nene Titoꞌ aza Keleta ailani hulo eiꞌ Pauloꞌ neida numuno ebeꞌ ma gulive Nikopoli Akaia misubouꞌ vilive lo neꞌmine lo gizo Titoꞌni hulo-dineꞌ.
Alingeꞌ Pauloꞌ gohi nalatoꞌ mino Timoteoꞌni luhuvo niteꞌ hulo-dinguꞌ nene Titoꞌ aza hulo-nedo misubo ma gulive Dalamatia nela vave lo gizineꞌ. Monoꞌ Godolo Gosohokuꞌ Titoꞌnimuꞌ nene mo aꞌnevoꞌ gataaꞌ noune.
Pauloꞌ Titoꞌni luhuvo niteꞌ gize-dinguꞌ nene gatosa gele guno olosane.
1
Pauloꞌ Titoꞌni Gekeꞌ Lo-do Luhuvo Niteꞌ Gize-dineꞌ
1-4 Titoo, naza monoꞌ akaloꞌ geleꞌmize molokuvo nazasi gazasi hamoꞌ monoꞌ gele eleꞌvoleꞌ o nosinako gaza neniꞌ gipeꞌne gihile gelo minaneꞌ make, luhuvo mene nogize-giduve. Pauloꞌ naza Oꞌmosoꞌmi gelekeleꞌ izipe Izesu Kilisitoꞌ aposoloꞌve neniꞌ nogize-giduze. Ningezo.
Oꞌmosoꞌmo aꞌmine gono nimineꞌ nene eze do kegeso ningekineꞌ eveneꞌ ingine monokuꞌ eleꞌvoleꞌ ilizave lo idoꞌ gamazi gihile lamineꞌ monokuꞌ ma neineꞌ nene gili vevesi minilizave lo aꞌmine gono nimineꞌ ma neive. Aꞌmine gamazi gihile neꞌmi monovo neꞌmino neive: Oꞌmoso soza losaꞌmive neꞌmo gozopoꞌ gamene galaꞌmuda vomine olihe Okulumoꞌ misubo do sotoꞌ molamineꞌ gamene neuꞌ salani gamazi lo minevoꞌ minevoꞌ lemeni dameni nene lehize-ledelove lo lo huko lo molo-ledo lingumuꞌ vode otavo gilingili ogo minaaꞌ noune. Aꞌmine lo huko molaniꞌ gamene ogavo aꞌmine gamaziꞌve do sotoꞌ o-lidineꞌ. Ee, do sotoꞌ o-ledo do luꞌ izaaꞌ ive Oꞌmosoꞌmo nenikumuꞌ gaza aꞌmine gamazi nene lo sotoꞌ ogo eveneꞌ lo-ngemeꞌmo vo mineline lo gono nemavo nemuꞌ nene gono daaꞌ nouve.
Neꞌmine ogo luhuvo niteꞌ mene gize-gedo meteho Oꞌmoso idoꞌ do luꞌ izaaꞌ ive Izesuꞌ Kilisitoꞌ engitatiꞌ nasahilikisi hongu lo lamino minaaꞌ monovo nesi geikisi miniliho lo Oꞌmosola noluve.
Keleta Aleveti Monoꞌ Gizebo Ve Nene Naniꞌmine Ve Do Ote-ngedelihe Nemuꞌ Titoꞌni Lo-imineꞌ Gamazi
5 Gono lumo ma ha minineꞌ nene do veveso do apaseline lo Keleta ailaniuꞌ hulo-gedo vuvonguꞌ gono gamazi neꞌmine lo-giduvoniꞌ ma neive: Gaza numudoꞌ namadoꞌ mono monoꞌ ve linge ma do gizebo ve minilizave lo ngeleꞌmize molalosane. 6 Gizebo ve ngeleꞌmize molalo ma ve neꞌminevoꞌ ngeleꞌmize molalosane: Eveneꞌ mukiꞌ gilavo lihimeꞌve nomivo veneꞌ hamoꞌ do ezesi bizovoꞌ minavo izipahala zuho nete Oꞌmosola giꞌmizi minikevo eveneꞌ nete engiꞌ monovo ningi gili zogo zogo izi mini gamazi gilamaaꞌ ave nizave li lamilizadoꞌ minikevo ma ve neꞌminevoꞌ ngeleꞌmize molalosane. 7 Ee, Oꞌmosoꞌmi gonoloꞌ gizebo ogaꞌ ilineꞌ nemuꞌ monoꞌ gizebo ve minelive nene eveneꞌ ezemuꞌ gilavo lihimeꞌve nomivo minelineꞌ o neive. Neꞌmine ogo mino eveneꞌ ngivileꞌ ogo gamazi belaaꞌ ive minamo izeboloꞌ geto molosaꞌmive mino noso no sipaki amaaꞌ ive mino lovo amaaꞌ ive mino moni heneni mamuꞌ mumuzoꞌ amaaꞌ ive neꞌmine ve minelineꞌ o neive. 8 Neꞌmine ogo venenga ve ikevo ma nasahiliꞌ o-ngedo ngeleꞌmize molaaꞌ ilive mino initeꞌ lamineꞌ ogo molo ogakumuꞌ umo helelive mineleseive. Idoꞌ gala gele vevesaaꞌ ive ma mino eze monovoꞌve lisihekovoꞌ o minelineꞌ mino eze okoꞌno lulo do hamoꞌ ogo gizebo ogaꞌ ive mineleseive. 9 Neꞌmine ogo lo-ngeme ngemeꞌ nouneꞌ gamazi gihile nene do giliꞌ lo do minelive. Nene gamaziꞌmo eze hize eleꞌ o-divo monoꞌ gihile lamineꞌ nene lo-ngemo gaꞌine do hize eleꞌ o-ngedelive. Neꞌmine ogo leze monoꞌ gamazi bilaaꞌ aveti gamazi nene do peleseveꞌ izo do galaꞌmuda ilive.
Keleta Ailaniuꞌ Sozaloꞌ Ve Vaiꞌ Li Minangumuꞌ Gizineꞌ Gamazi
10 Nanitekumuꞌ ve. Eveneꞌ aꞌmanapa igi gamazi bilaaꞌ ave mukiꞌ nizanako nemuꞌ ve. Ingine godoꞌninguꞌ gamazi nomivo gopo gamazi li eveneꞌ di gopo i-ngidi goꞌine izaaꞌ nave. Engikutiꞌ Zuda ve ma Izesuda vi giꞌmizi alingeꞌ di gopo igi Izesuꞌ monokovoꞌ nomive li avotemoti louꞌ gamazi nesi gele dunivo Oꞌmosoꞌmo do luꞌ izelive li vauve ili neꞌmine igaꞌ nave. 11 Neꞌmine igaꞌ ave nete eveneꞌ linge ma veneꞌ izipahaꞌinesi mukiꞌ nene ngeleꞌmizi gopo igaꞌ nave. Ee, ingine goꞌine izekunivo moni limilizahe li gili lamilizadoꞌ o minineꞌ gamazi nene li ladanga monoꞌ apizi ngimi ngeleꞌmizi gopo igaꞌ nave. Idoꞌ neꞌmine igaꞌ nanako nemuꞌ nene engiꞌ gamazi doꞌmo lemoo oꞌve lo-ngedelone. 12 Keleta ailaniuꞌ aleveti monovoꞌine goloso minineꞌ nene sotoꞌ o minineꞌ ve. Idoꞌ engikutiꞌ ve ma gamazi monovo gelaaꞌ iveꞌmo engiꞌ monovo lo sotoꞌ ogo tiꞌ lo lineꞌ: Keleta aleve nene sozaloꞌ ve mini idoꞌ ize loposo neꞌmine mini nosoꞌ niteꞌ nalisavoꞌ lamineꞌ gili mini gono dalisa goseleꞌ goloso ngebelaaꞌ neive. Ee, gamene galaꞌmudatiꞌ neꞌmine monovoꞌine mine do dizo idisesi ha neive lineꞌ. 13-14 Engikumuꞌ aꞌmine gamazi lineꞌ nene laminetoꞌ lineꞌ ve. Nemuꞌ nene Zuda veti heluno haza gamazi nene gohi gili dami haza eveneꞌ gamazi gihile nene meheꞌine imaaꞌ avete li huki nizaniꞌ gamazi nesi gili dami monoꞌ gili vevesi mini gili eleꞌvoleꞌ ilizave lo gaza amuzo molo ngelemo gaꞌine dozo. 15 Ingine initeꞌ mamuꞌ nene di gililizanipe di nalizanipe neꞌmo lutine goloduvo eleleseive li laaꞌ nahe. Naza lo-gemelove: Eveneꞌ luꞌine lamineꞌ o nolineꞌ nene initeꞌ mataꞌ do lamineꞌ o-ngedeleseiha eveneꞌ monoꞌ gili huli mini luꞌine goloso o nolineꞌ nene luꞌine gaꞌine ngemeni dameni goloso ineꞌ nenako nemuꞌ nene initeꞌ mataꞌ do lamineꞌ o-ngedamo gohi do goloso o-ngedeleseive. 16 Ingine Oꞌmosoꞌmi monovo gele none li veꞌinedunuꞌ laaꞌ naniꞌza igi mili igaꞌ aniꞌ neꞌmo lo sotoꞌ neivo gihile nomive. Ingine eveneꞌ goloso gamazi gili hulaaꞌ ave gono lamineꞌ hamokisi ngeli ma dalizadoꞌ nomive.